Som 21-åring i 1902 innledet Thorleif Paus det som skulle bli et 16 år langt eventyr i Østerrike-Ungarn, da han ble utnevnt til konsulatsekretær og nestleder ved det svensk–norske generalkonsulatet i Wien. Han tok over stillingen fra eventyreren Georg Wedel-Jarlsberg, en annen ung mann som hadde reist ut i verden. I Østerrike-Ungarn opplevde han dobbeltmonarkiets siste år, kom nært på historiske begivenheter og personer og kom selv til å spille en viktig rolle under Unionsoppløsningen da han bare 23 år gammel ble det nylig selvstendige Norges sendemann til stormakten.